Antwerpen
Antwärpe ( ) isch e Haafestadt in dr Region Flandere z Belgie und isch d Hauptstadt vo dr Brovinz Antwärpe. Wemm mä sich uf d Stadt as Verwaltigsäihäit beziet, isch Antwärpe die grössti Stadt im Land. D Agglomerazioon Antwärpe isch noch dr Region Brüssel-Hauptstadt die zwäitgrössti in Belgie. 

Vo groosser internazionale Bedütig isch Antwärpe wäge sim Seehaafe, wo dr drittgrösst Haafe in Öiropa isch, und als wichdigsts Zentrum für d Verarbäitig und dr Handel vo Diamante uf dr ganze Wält.

Antwärpe isch im 15. und 16. Joorhundert äini vo de grösste Stedt uf dr Wält gsi, e Zit lang die wichdigsti Handelsmetropole vo Öiropa und as bedütends kulturells Zentrum dr Ort gsi, wo Künstler wie dr Rubens gschafft häi.

1920 si z Antwärpe die Olümpische Summerspiil abghalte worde und 1993 isch d Stadt d Kulturhauptstadt vo Öiropa gsi. S Druckereimuseum Plantin-Moretus und dr Durm vo dr Liebfrauekathedrale ghööre zum Unesco-Wälterb.

Weblingg 

 Offizielli Website vo dr Stadt Antwärpe
 Onze Lieve Vrouwekathedraal (Liebfrauekathedrale)
 Universiteit Antwerpen (Universidäät)
 S Wabben vo dr Stadt Antwärpe (änglisch)

Fuessnoote 

Ort (Belgie)
Ort mit Seehafe